Η σύσταση επιδιώκει να θεσπίσει ένα ελάχιστο επίπεδο πυρασφάλειας για όλα τα ξενοδοχεία σε χώρες της Ευρωπαϊκής Ένωσης (ΕΕ). Συστήνει στις χώρες της ΕΕ μέτρα για να διασφαλίσουν ότι τα ξενοδοχεία πληρούν τις εν λόγω προδιαγραφές. Προφυλάξεις Συστήνεται στις χώρες της ΕΕ να θεσπίσουν προφυλάξεις πυρασφάλειας για να επιτύχουν 4 στόχους: να ελαχιστοποιήσουν τον κίνδυνο εκδήλωσης πυρκαγιάς· να εμποδίζουν τη διάδοση της φωτιάς και του καπνού· να διασφαλίζουν ότι όλοι οι ένοικοι μπορούν να εξέρχονται σώοι και αβλαβείς· να επιτρέπουν την επέμβαση των υπηρεσιών πρώτης ανάγκης. Αρχές Οι χώρες της ΕΕ καλούνται να λάβουν μέτρα για να διασφαλίσουν ότι τα ξενοδοχεία υπόκεινται σε κανόνες με βάση κάποιες αρχές. Οι εν λόγω αρχές ορίζουν ότι: πρέπει να υπάρχουν ασφαλείς έξοδοι κινδύνου για την εκκένωση του κτιρίου, οι οποίες να είναι ελεύθερες από κάθε εμπόδιο· και να επισημαίνονται σαφώς· σε περίπτωση πυρκαγιάς, η σταθερότητα του κτιρίου πρέπει να είναι εξασφαλισμένη, τουλάχιστον για το διάστημα που χρειάζονται οι ένοικοι για να εξέλθουν σώοι και αβλαβείς· πρέπει να περιοριστεί επιμελώς η παρουσία ή η χρησιμοποίηση ιδιαίτερα εύφλεκτων υλικών στην επένδυση των τοίχων, οροφών και δαπέδων, καθώς και στις εσωτερικές διακοσμήσεις· πρέπει να εγκαθίστανται και να διατηρούνται σε πλήρη λειτουργία συστήματα συναγερμού· το προσωπικό πρέπει να έχει λάβει τις δέουσες οδηγίες και κατάλληλη εκπαίδευση. Τεχνικές κατευθυντήριες γραμμές Το παράρτημα της σύστασης περιλαμβάνει τεχνικές κατευθυντήριες γραμμές. Αυτές οι κατευθυντήριες γραμμές αφορούν πιο συγκεκριμένα: την τοποθεσία και τη σήμανση των εξόδων κινδύνου· την κατασκευή του κτιρίου· τις επενδύσεις χωρισμάτων και τις διακοσμήσεις· τα ηλεκτρικά συστήματα, καθώς και τα συστήματα θέρμανσης και εξαερισμού· τον πυροσβεστικό εξοπλισμό, τα συστήματα συναγερμού και ειδοποίησης· και τις οδηγίες ασφάλειας. Επιθεωρήσεις Πρέπει να γίνονται περιοδικές επιθεωρήσεις στα ξενοδοχεία. Έκθεση Το 2001, όπως προβλεπόταν στη σύσταση, η Ευρωπαϊκή Επιτροπή δημοσίευσε μια έκθεση σχετικά με τα μέτρα που έλαβαν οι χώρες της ΕΕ για να εφαρμόσουν τη σύσταση. Όπως αναφέρεται στην έκθεση, ο αντίκτυπος της σύστασης στις διάφορες χώρες της ΕΕ εξαρτήθηκε από το ήδη υπάρχον επίπεδο προστασίας και από το πώς είχε μεταφερθεί η σύσταση στο εθνικό δίκαιο. Σε μερικές χώρες το εθνικό δίκαιο ήδη περιλάμβανε τις τεχνικές κατευθυντήριες οδηγίες ή τις ελάχιστες προδιαγραφές της σύστασης ή είχε προχωρήσει ακόμη περισσότερο σε σχέση με αυτές· ωστόσο, σε άλλες χώρες είχε εφαρμοστεί μόνο εν μέρει, για την κατασκευή νέων ξενοδοχείων ή για έργα σε υπάρχουσες εγκαταστάσεις. Παρακολούθηση Η Επιτροπή συνέταξε έκθεση το 2013 αναφορικά με τους υφιστάμενους κανόνες ασφάλειας ορισμένων υπηρεσιών προς καταναλωτές που ισχύουν σε εθνικό επίπεδο ανά την ΕΕ καθώς και στη Νορβηγία, στην Ισλανδία και στο Λιχτενστάιν. Μεταξύ άλλων, η έκθεση μελέτησε τους αντίστοιχους κανόνες σχετικά με την ασφάλεια των υπηρεσιών τουριστικών καταλυμάτων. Μια δημόσια διαβούλευση σχετικά με την ασφάλεια των υπηρεσιών τουριστικών καταλυμάτων οργανώθηκε από την Επιτροπή το 2014. Η Επιτροπή, αφού μελέτησε τις παρατηρήσεις που υποβλήθηκαν, συμπέρανε ότι δεν υπήρχε καμία σύνδεση μεταξύ των υφιστάμενων κανόνων που ισχύουν στις χώρες της ΕΕ, της έλλειψης νομοθεσίας σε επίπεδο ΕΕ λόγω της αρχής της επικουρικότητας και των κινδύνων που διατρέχουν οι καταναλωτές.